
Socialpædagog til §104 og STU – vær med til at videreudvikle et unikt dagtilbud

Er du klar til at gøre en forskel for unge voksne med udviklingsforstyrrelser – og har du mod på at tage del i et dagtilbud, der allerede er godt i gang, men stadig i rivende udvikling?
Hos Fonden Koloni søger vi en engageret og erfaren pædagog til vores dagtilbud, som omfatter samværs- og aktivitetstilbud efter §104 og STU. Siden vi slog dørene op i august 2024, har vi arbejdet målrettet på at skabe rammerne for "det gode liv" – og nu har vi brug for en kollega med fagligt overskud og lyst til at sætte retning og skabe udvikling sammen med os.
Med 25 års erfaring med aflastning i bagagen har vi udvidet vores virke og driver nu et botilbud med tilhørende dagtilbud for seks unge/voksne i alderen 18-35 år. Vores vision er at skabe et sted, hvor unge med udviklingsforstyrrelser – herunder Downs syndrom og autisme – kan leve et meningsfuldt, aktivt og selvstændigt ungdomsliv i fællesskab med deres venner.
Vi tilbyder:
· En professionel og værdibaseret arbejdsplads med stærk kultur og høje ambitioner
· Mulighed for at være med til at omsætte "det gode liv" til konkrete pædagogiske rammer og aktiviteter
· Et stærkt fagligt og kreativt fællesskab med plads til både humor og højt til loftet
· En arbejdsplads i naturskønne omgivelser – med både alpakaer, kaniner og mulighed for at udvide vores dyrehold
· Mulighed for at præge og videreudvikle et dagtilbud i vækst
· Mulighed for efteruddannelse eksempelvis. Tegn til tale, Autisme- og ADHD specialisering og KRAP
Dine opgaver bliver bl.a.:
· Bidrage med erfaring og passion inden for f.eks. musik, dyr, krop og bevægelse, natur, værksted eller andet
· Videreudvikle og styrke de eksisterende tilbud
· Skabe et godt ungdomsliv for vores unge gennem motiverende og anerkendende pædagogik
· Implementere struktur, forudsigelighed og tegn til tale som tilgang i hverdagen
· Tilrettelægge årshjul og planlægge aktiviteter
Vi søger dig, som:
· Er uddannet pædagog eller har en relevant socialfaglig baggrund
· Har erfaring fra STU og/eller §104-tilbud
· Har erfaring med unge med udviklingsforstyrrelser og diagnoser
· Kan tage ansvar, gå forrest og motivere både unge og kollegaer
· Kan arbejde struktureret og formulere sig klart både mundtligt og skriftligt
· Har interesse for dyr og eventuelt erfaring med dyr i en pædagogisk praksis
· Er initiativrig, kreativ og god til at skabe relationer
· Er loyal, samarbejdsorienteret og har hjertet på rette sted
· Har kørekort og kan køre minibus
Løn- og ansættelsesvilkår
Stillingen er på 30–35 timer ugentligt, hvor det endelige timetal aftales i forbindelse med ansættelsen. Løn- og ansættelsesvilkår følger den gældende overenskomst med SL.
Arbejdstiden ligger primært i dagtimerne på hverdage samt hver anden weekend i en 6-ugers turnus. I ferieperioder, hvor dagtilbuddet holder lukket, vil timerne i stedet blive lagt i bostedet, hvilket kan indebære skiftende arbejdstider, herunder aften- og døgnvagter.
Vil du med på holdet?
Vi afholder samtaler løbende – send derfor din ansøgning og dit cv. snarest muligt hvis du er interesseret i at komme til en samtale.
Tiltrædelse: 1. august 2026
Du kan læse mere om os på www.kolo9.dk, eller kontakte os direkte, hvis du vil høre mere:
· Lisbeth R. Jürgensen, afdelingsleder
Tlf.: 61 40 48 74 – mail: lrj@kolo9.dk
· Magnus Zøylner, daglig leder af bofællesskabet
Tlf.: 53 53 52 78 – mail: mzkoloni@gmail.com
Vi glæder os til at høre fra dig!

